Terveisiä Etelä-Ranskasta, jossa parhaillaan lomailen ranskalaisen vaimoni kanssa.

Terrorismi ei ole vain Ranskan tai Belgian ongelma, vaan meidän kaikkien ongelma. Ja nyt pelleily saa luvan riittää. Euroopan on ensi tilassa palautettava rajavalvonta ja tiukennettava suhtautumistaan paitsi kaikkia terrorismista epäiltyjä kohtaan, myös kaikkia poliittista islamia harjoittavia kohtaan.

Kuinka tämä tehdään? Helppoa. Jos hädänalaisia halutaan auttaa, tuodaan tänne viisumilla pakolaisia suoraan leireiltä. Lakkautetaan saman tien järjetön ja vaarallinen ihmissalakuljetusbisnes, jota nykyinen turvapaikkajärjestelmämme ruokkii. Näin apu myös kohtaa ne, jotka oikeasti ovat sen tarpeessa (vanhukset, lapsiperheet yms), eikä vain niitä nuoria miehiä, joilla on kymmenen tuhatta euroa maksaa salakuljettajille.

On totta, että Nizzankin iskujen tekijä on asunut Ranskassa pitkään. Hänen ja muiden terrori-iskujen tekijöiden taustalla toimii kuitenkin suuri joukko järjestäytyneitä aktivisteja. He värväävät sosiaalisesti syrjäytyneitä “paikallisia” tekemään likaisen työn. Isis on täynnä koulutettuja, älykkäitä ihmisiä, ja he todellakin osaavat käyttää hyväksi Euroopan höllää politiikkaa ja lähettää omia asiantuntijoitaan pitkin mannerta suunnittelemaan ja tilaamaan iskuja syrjäytyneiltä nuorilta. Turha siis väittää, että iskujen taustalla on huono integraatiopolitiikka. Kaikkien iskujen takana on poliittinen islam. Piste.

Kuinka sitten kitkeä poliittinen islam? Islamilaisvaltioilla ja keskusjärjestöillä on omat moskeijansa ja uskonnolliset yhteisönsä Suomessa ja muualla Euroopassa. He rahoittavat niitä ja tukevat niiden toimintaa. Jos minulla olisi valta, katsoisin todella tarkkaan ketkä täällä pyörittävät näiden moskeijoiden ja yhteisöjen toimintaa – he ovat poliittisen islamin ytimessä, ja vaarallisia yhteiskuntamme arvoille. Syyllinen ei ole se, joka käy moskeijassa rukoilemassa. Syyllinen on se, joka järjestäytyneesti levittää tietyn ideologian (esim. muslimiveljeskunnan) poliittista agendaa islamin nimissä. Syyllinen on myös se, joka kaipaa Eurooppaan sharia-lakia ja mainostaa poliittista islamia tasa-arvoisena uskontona.

Euroopan tulee yhdistää voimansa yhteisen vihollisen edessä. Ongelman juuret tulevat Lähi-idästä, ja tehokkainta on kohdistaa terrorisminvastaiset toimenpiteet sinne. Hyvä tapa kitkeä Isis on esimerkiksi tukea laajemmin paikallisia kurdeja, jotka ovat ainoa vastavoima alueella joka kykenee laittamaan terroristijärjestölle kampoihin.

Täällä Etelä-Ranskassa surevat kaikki: me turistit, kantaväestö sekä paikalliset maltilliset muslimit, jotka ovat terrorismista vähintään yhtä peloissaan kuin kaikki muutkin.

Alan Salehzadeh